
(Procedura legislativă ordinară: prima lectură)








Amendamentul		1
Propunere de regulament
Considerentul 1 a (nou)
	

	Textul propus de Comisie
	Amendamentul

	
	(1a)	Prin Decretul prezidențial nr. 14257 din 2 aprilie 2025 intitulat „Regulating Imports With a Reciprocal Tariff To Rectify Trade Practices That Contribute to Large and Persistent Annual United States Goods Trade Deficits” (Reglementarea importurilor cu tarife reciproce în vederea corectării practicilor comerciale care contribuie la deficitele anuale mari și persistente ale comerțului cu mărfuri al Statelor Unite), președintele Statelor Unite, Donald J. Trump, a declarat o stare de urgență națională generată de condițiile reflectate în deficitele comerciale anuale mari și persistente ale Statelor Unite, precum și că Statele Unite urmăresc să reechilibreze fluxurile comerciale globale prin impunerea unei taxe vamale ad valorem suplimentare asupra tuturor importurilor provenite de la toți partenerii comerciali, cu posibilitatea unor excepții. Respectivele măsuri tarifare ale Statelor Unite au inclus un tarif de referință de 10 % pentru toate importurile, cu tarife suplimentare specifice fiecărei țări calculate pe baza balanțelor comerciale bilaterale. Pentru Uniune, aceasta a însemnat un tarif de 20 % pentru majoritatea produselor, cu efect de la 9 aprilie 2025, pe lângă tarifele restabilite anterior de 25 % pentru oțel și aluminiu puse în aplicare de la 12 martie 2025. La 9 aprilie 2025, președintele Trump a anunțat o pauză de 90 de zile în punerea în aplicare integrală a acestor tarife, reducând nivelul tarifar al Uniunii de la 20 % la tariful de referință de 10 %. Tarifele de 25 % pentru oțel, aluminiu și automobile au rămas în vigoare și au fost ulterior majorate de la 25 % la 50 %, cu efect de la 4 iunie 2025. În plus, la 12 iulie 2025, președintele Trump a anunțat noi tarife de 30 % pentru mărfurile provenite din Uniune, cu efect de la 1 august 2025. Aceste evoluții au evidențiat importanța instituirii unui cadru stabil, care a condus în cele din urmă la Declarația comună referitoare la un Acord-cadru Uniunea Europeană – Statele Unite privind comerțul reciproc, echitabil și echilibrat din 21 august 2025.



Amendamentul		2
Propunere de regulament
Considerentul 1 b (nou)
	

	Textul propus de Comisie
	Amendamentul

	
	(1b)	Ca urmare a măsurilor tarifare adoptate și a celor avute în vedere de Statele Unite, analizele economice au estimat că Uniunea s-ar putea confrunta cu o scădere a produsului intern brut (PIB) cuprinsă între 0,2 % și 0,8 %. Impactul asupra piețelor financiare a fost evident prin creșterea volatilității, cu riscuri deosebite pentru sectoarele Uniunii care depind în mare măsură de exporturile către Statele Unite, cum ar fi sectorul autovehiculelor, sectorul farmaceutic și sectorul utilajelor.



Amendamentul		3
Propunere de regulament
Considerentul 1 c (nou)
	

	Textul propus de Comisie
	Amendamentul

	
	(1c)	În plus, așa cum s-a subliniat în Cartea albă comună privind pregătirea pentru apărare a Europei 2030, Uniunea se confruntă cu o amenințare acută și în creștere legată de revenirea la un conflict pe scară largă în Europa. Ca răspuns la această provocare în escaladare, este imperios necesar ca Uniunea să adopte măsuri decisive pentru a-și asigura capacitățile de apărare, inclusiv prin consolidarea parteneriatului transatlantic profund și cuprinzător în domeniile securității, rezilienței și cooperării industriale, concomitent cu întărirea propriei baze tehnologice și industriale, inclusiv în sectoarele relevante pentru industriile de securitate și apărare ale Uniunii. Astfel de capacități sporite necesită stabilitate și previzibilitate în cooperare cu parteneri-cheie, în special cu Statele Unite. Numai printr-un parteneriat fiabil și adaptabil, Uniunea își poate asigura pregătirea colectivă și poate reacționa eficace la problemele geopolitice actuale, respectând pe deplin interesele sale esențiale în materie de securitate. În plus, reducerea tarifelor aplicate importurilor de produse industriale și avansate tehnologic din Uniune către Statele Unite ar consolida semnificativ baza industrială transatlantică și ar întări cooperarea pentru dezvoltarea de capacități inovatoare și interoperabile. O astfel de măsură ar contribui la asigurarea unei relații comerciale mai echilibrate și reciproc avantajoase în acest sector strategic, contribuind și la competitivitatea economică generală a Uniunii și la reziliența sa în materie de securitate. Reducerea respectivelor tarife ar asigura, de asemenea, stabilitatea și previzibilitatea necesare pentru o acțiune transatlantică comună în vederea protejării intereselor noastre strategice comune în contextul geopolitic actual și ar reprezenta un pas valoros către o cooperare mai aprofundată în perspectiva dezvoltării viitoare a unui acord transatlantic cuprinzător.



Amendamentul		4
Propunere de regulament
Considerentul 1 d (nou)
	

	Textul propus de Comisie
	Amendamentul

	
	(1d)	Uniunea își reafirmă angajamentul ferm față de un sistem comercial multilateral transparent, echitabil și bazat pe norme, întemeiat pe principiile Organizației Mondiale a Comerțului (OMC). În concordanță cu tratatele, Uniunea rămâne dedicată promovării valorilor și intereselor sale pe scena mondială, în special prin promovarea comerțului deschis și echitabil și prin consolidarea dreptului internațional. OMC rămâne piatra de temelie a ordinii comerciale mondiale și principalul forum pentru elaborarea, punerea în aplicare și asigurarea respectării normelor comerciale internaționale. O cooperare strânsă cu parteneri care împărtășesc aceleași valori, în special cu Statele Unite, este esențială pentru a susține și a consolida respectivul sistem, pentru a garanta un mediu comercial global previzibil și bazat pe reguli, pentru a promova reformele necesare ale OMC și pentru a asigura un mecanism de soluționare a litigiilor funcțional.



Amendamentul		5
Propunere de regulament
Considerentul 1 e (nou)
	

	Textul propus de Comisie
	Amendamentul

	
	(1e)	Deși persistă anumite tensiuni comerciale, acestea sunt în prezent gestionate în cadrul unui mecanism de dialog și coordonare nou instituit. Uniunea își menține angajamentul de a se asigura că relația comercială și de investiții dintre Uniune și Statele Unite va evolua pe termen lung în conformitate cu principiile comerțului liber și echitabil între părți și în conformitate cu sistemul comercial bazat pe norme al OMC, fără a aduce atingere altor măsuri de politică comercială, inclusiv în domeniul apărării comerciale. Obiectivul este de a include sectoare suplimentare de importanță strategică pentru Uniune și de a încheia un acord ancorat într-un cadru multilateral și compatibil cu sistemul comercial bazat pe norme al OMC.



Amendamentul		6
Propunere de regulament
Considerentul 1 f (nou)
	

	Textul propus de Comisie
	Amendamentul

	
	(1f)	Având în vedere războiul de agresiune al Rusiei împotriva Ucrainei, precum și alte conflicte din vecinătatea Uniunii care subminează securitatea Uniunii și a cetățenilor săi, este imperativ ca Uniunea să își mențină și consolideze în continuare parteneriatul cu un aliat-cheie într-un moment în care astfel de relații sunt de o importanță critică. În acest context excepțional, Uniunea trebuie să adopte măsuri extraordinare și temporare, justificate în mod corespunzător în temeiul articolului XXI din GATT (Excepții privind securitatea). Cu toate acestea, astfel de măsuri unilaterale nu ar trebui să stabilească un precedent și ar trebui să rămână strict excepționale, proporționale și limitate în timp, reflectând natura lor specifică de acțiuni justificate din motive de securitate.



Amendamentul		7
Propunere de regulament
Considerentul 3
	

	Textul propus de Comisie
	Amendamentul

	(3)	Uniunea și Statele Unite intenționează ca declarația comună să fie un prim pas într-un proces care poate fi extins în continuare în timp pentru a include domenii suplimentare și pentru a continua să îmbunătățească accesul pe piață și să își intensifice relațiile comerciale și de investiții.
	(3)	Uniunea și Statele Unite intenționează ca declarația comună să fie un prim pas într-un proces care poate fi extins în continuare în timp pentru a include domenii suplimentare și pentru a continua să îmbunătățească accesul pe piață și să își intensifice relațiile comerciale și de investiții. Uniunea își menține angajamentul de a continua negocierile cu Statele Unite cu scopul de a ajunge la un acord reciproc avantajos pentru alte sectoare importante ale economiei sale, cum ar fi produsele agroalimentare și mărfurile industriale, pe durata suspendării totale sau parțiale a preferințelor tarifare sau a contingentelor tarifare acordate Statelor Unite.



Amendamentul		8
Propunere de regulament
Considerentul 5 a (nou)
	

	Textul propus de Comisie
	Amendamentul

	
	(5a)	Adoptarea prezentului regulament nu ar trebui să aducă atingere dreptului Uniunii de a aplica contramăsuri ca răspuns la măsuri nejustificate adoptate de Statele Unite.



Amendamentul		9
Propunere de regulament
Considerentul 6
	

	Textul propus de Comisie
	Amendamentul

	(6)	Taxele vamale ajustate și contingentele tarifare ar trebui să se aplice atât timp cât Statele Unite pun efectiv în aplicare declarația comună.
	(6)	Întrucât obiectivul principal al declarației comune este de a stabili un cadru clar privind comerțul transatlantic care să aducă stabilitatea și previzibilitatea atât de necesare pentru exportatorii din Uniune, orice acțiune a Statelor Unite care amenință să submineze această stabilitate și previzibilitate, fie prin amenințarea de a se abate sau prin abaterea de la angajamentele asumate în temeiul declarației comune, fie prin orice altă măsură care contravine spiritului declarației comune sau prin ingerința în opțiunile suverane legitime ale Uniunii sau ale unui stat membru, ar trebui să conducă la o suspendare a angajamentelor asumate de Uniune prin declarația comună. Astfel, taxele vamale ajustate și contingentele tarifare ar trebui să se aplice doar dacă și atât timp cât Statele Unite pun efectiv în aplicare declarația comună.  Orice nou tarif instituit ca urmare a unei investigații în curs sau a unei investigații viitoare inițiate în temeiul secțiunii 232 din Trade Expansion Act (Legea privind extinderea comerțului) din SUA sau pe baza oricărui alt temei juridic similar, care intră în vigoare după semnarea declarației comune și care depășește plafonul tarifar global de 15 %, ar submina spiritul declarației comune și obiectivul de stabilitate și, prin urmare, ar fi considerat o încălcare a declarației comune și ar trebui să conducă la suspendarea aplicării prezentului regulament. 



Amendamentul		10
Propunere de regulament
Considerentul 6 a (nou)
	

	Textul propus de Comisie
	Amendamentul

	
	(6a)	Având în vedere că dreptul suveran și democratic al Uniunii de a reglementa și acquis-ul comunitar nu pot face obiectul negocierilor cu nicio țară terță, aplicarea articolului 1 sau a articolului 2 din prezentul regulament ar trebui să fie suspendată în cazul oricărei încercări a Statelor Unite de a recurge la constrângere economică, în sensul articolului 2 alineatul (1) din Regulamentul (UE) 2023/2675 al Parlamentului European și al Consiliului1a, de exemplu prin aplicarea sau amenințarea cu aplicarea unor tarife suplimentare sau a oricărei alte măsuri care afectează comerțul sau investițiile, pentru a împiedica sau a obține încetarea, modificarea sau adoptarea unui act specific de către Uniune sau de către un stat membru, cu scopul de a interveni ulterior în alegerile suverane legitime ale Uniunii sau ale unui stat membru. Pe lângă suspendarea aplicării articolului 1 sau a articolului 2 din prezentul regulament, Uniunea ar trebui să identifice și să examineze aceste amenințări sau măsuri utilizate de Statele Unite în conformitate cu articolele 4 și 5 din Regulamentul (UE) 2023/2675 și, dacă este cazul, să adopte măsuri de răspuns în conformitate cu articolul 8 din regulamentul respectiv.

	
	_____________

	
	1a Regulamentul (UE) 2023/2675 al Parlamentului European și al Consiliului din 22 noiembrie 2023 privind protejarea Uniunii și a statelor membre ale acesteia împotriva constrângerilor economice exercitate de țările terțe (JO L, 2023/2675, 7.12.2023, ELI: http://data.europa.eu/eli/reg/2023/2675/oj).



Amendamentul		11
Propunere de regulament
Considerentul 6 b (nou)
	

	Textul propus de Comisie
	Amendamentul

	
	(6b)	Măsurile prevăzute în prezentul regulament ar trebui să fie condiționate de alinierea continuă a Statelor Unite la interesele de securitate ale Uniunii. În cazul în care Statele Unite acționează într-un mod care subminează în mod direct interesele esențiale de securitate ale Uniunii sau ale statelor sale membre, inclusiv integritatea lor teritorială și dimensiunea lor economică, precum și politicile lor externe și de apărare, mecanismele de suspendare prevăzute în prezentul regulament ar trebui să fie disponibile pentru a garanta că politica comercială a Uniunii rămâne coerentă cu obiectivele sale în materie de politică externă și de securitate.



Amendamentul		12
Propunere de regulament
Considerentul 6 c (nou)
	

	Textul propus de Comisie
	Amendamentul

	
	(6c)	Prezentul regulament acordă Statelor Unite preferințe tarifare și contingente tarifare ample și excepționale, care ar putea conduce la creșteri ale importurilor de mărfuri acoperite de aceste preferințe și contingente, ceea ce ar putea avea un impact semnificativ asupra industriei Uniunii. În plus, prezentul regulament a fost adoptat fără a fi însoțit de o evaluare a impactului; în consecință, impactul său economic potențial este dificil de estimat la data adoptării sale. Din acest motiv, trebuie să fie instituit un mecanism de salvgardare, al cărui obiectiv să fie protejarea industriei Uniunii și a sectorului agricol, în cazul în care preferințele tarifare și contingentele tarifare acordate prin prezentul regulament ar conduce la creșteri ale importurilor anumitor mărfuri de natură să cauzeze sau să amenințe să cauzeze un prejudiciu grav industriei Uniunii. În cazul în care se înregistrează o creștere de peste 10 % a volumului importurilor unei anumite mărfi, Comisia ar trebui să efectueze o examinare pentru a determina dacă această creștere cauzează sau amenință să cauzeze un prejudiciu grav industriei Uniunii.



Amendamentul		13
Propunere de regulament
Considerentul 6 d (nou)
	

	Textul propus de Comisie
	Amendamentul

	
	(6d)	Declarația comună nu prevede aplicarea plafonului tarifar de 15 % pentru oțel și aluminiu, astfel încât taxele vamale de 50 % introduse anterior de Statele Unite rămân în vigoare. Uniunea și Statele Unite și-au exprimat, în declarația comună, intenția de a lua în considerare posibilitatea cooperării pentru protejarea piețelor lor interne împotriva supracapacității în sectorul oțelului și aluminiului, asigurând în același timp lanțuri de aprovizionare sigure între ele, inclusiv prin soluții bazate pe contingente tarifare.



Amendamentul		14
Propunere de regulament
Considerentul 6 e (nou)
	

	Textul propus de Comisie
	Amendamentul

	
	(6e)	La 19 august 2025, Departamentul de Comerț al Statelor Unite a anunțat adăugarea a 407 categorii de produse pe lista produselor „derivate” din oțel și aluminiu vizate de tarifele vamale sectoriale instituite în temeiul secțiunii 232. În consecință, conținutul de oțel și aluminiu al acestor produse este supus unei taxe vamale de 50 %. Impunerea acestor tarife și a cerințelor administrative și vamale împovărătoare, după semnarea declarației comune, a sporit nivelul de instabilitate în schimburile comerciale dintre Uniune și Statele Unite și a condus la consecințe economice grave pentru întreprinderile afectate din Uniune și pentru lucrătorii acestora. Aceste tarife afectează, de asemenea, în mod disproporționat întreprinderile mici și mijlocii și industriile din aval ale Uniunii, subminându-le competitivitatea pe piața Statelor Unite și conducând la o potențială pierdere pe termen lung a cotei de piață și la prejudicii de durată pentru lanțurile de aprovizionare industriale transatlantice. Uniunea și Statele Unite ar trebui să încheie rapid și reciproc avantajos negocierile în curs care vizează soluționarea acestor litigii tarifare și restabilirea unor relații comerciale transatlantice stabile. În acest context, suspendarea taxelor vamale la import pentru aceste produse ar trebui să înceteze să se aplice după șase luni de la data începerii aplicării, astfel cum este menționată la articolul 6 al treilea paragraf, cu excepția cazului în care, înainte expirarea acestui termen, sunt identificate, în cooperare cu Statele Unite, soluții durabile și reciproc acceptabile privind comerțul cu oțel, aluminiu și produse derivate din acestea. În plus, în contextul instrumentului Uniunii propus pentru a face față efectelor negative legate de comerț ale supracapacității globale asupra pieței oțelului din Uniune, eliminarea tarifelor aplicate produselor din oțel ar trebui să fie coerentă cu acest nou instrument. 



Amendamentul		15
Propunere de regulament
Considerentul 6 f (nou)
	

	Textul propus de Comisie
	Amendamentul

	
	(6f)	Declarația comună nu acoperă vehiculele grele și piesele acestora. În contextul punerii în aplicare în curs a declarației comune, Uniunea și Statele Unite ar trebui să trateze vehiculele grele și piesele acestora în același mod ca autoturismele și piesele acestora, cu obiectivul de a le include sub plafonul tarifar uniform de 15 % și de a asigura, prin toate măsurile relevante, un tratament echitabil și proporțional, în conformitate cu obiectivele declarației comune.



Amendamentul		16
Propunere de regulament
Considerentul 7
	

	Textul propus de Comisie
	Amendamentul

	(7)	În vederea asigurării unor condiții uniforme pentru punerea în aplicare a prezentului regulament, ar trebui conferite competențe de executare Comisiei pentru a suspenda aplicarea prezentului regulament în circumstanțe specifice. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului3.
	(7)	Pentru a stabili data începerii aplicării preferințelor tarifare sau a contingentelor tarifare acordate Statelor Unite prin prezentul regulament, pentru a suspenda total sau parțial preferințele tarifare sau contingentele tarifare și pentru a modifica lista mărfurilor pentru care au fost acordate preferințe tarifare, competența de a adopta acte delegate în conformitate cu articolul 290 din Tratatul privind funcționarea Uniunii Europene ar trebui să fie delegată Comisiei. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare3. În special, pentru a asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate.

	_________________
	_________________

	3 Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13, ELI: ELI: http://data.europa.eu/eli/reg/2011/182/oj).
	3 JO L 123, 12.5.2016, p. 1, ELI: http://data.europa.eu/eli/agree_interinstit/2016/512/oj.



Amendamentul		17
Propunere de regulament
Considerentul 8 a (nou)
	

	Textul propus de Comisie
	Amendamentul

	
	(8a)	Accesul la piața Uniunii este și ar trebui să rămână condiționat de respectarea tuturor normelor aplicabile ale dreptului Uniunii, inclusiv a mecanismului UE de ajustare a carbonului la frontieră, a Directivei privind diligența necesară în materie de durabilitate a întreprinderilor și a normelor de combatere a defrișărilor, indiferent de jurisdicția din care provin produsele.



Amendamentul		18
Propunere de regulament
Considerentul 8 b (nou)
	

	Textul propus de Comisie
	Amendamentul

	
	(8b)	Comisia ar trebui să evalueze periodic efectele prezentului regulament asupra fluxurilor comerciale, a nivelurilor de producție și a dinamicii prețurilor, care rezultă din punerea în aplicare a articolelor 1 și 2. Comisia ar trebui să lucreze în strânsă coordonare cu statele membre și cu sectoarele relevante ale industriei Uniunii, asigurând colectarea sistematică a datelor și schimbul periodic de informații pentru a permite identificarea în timp util a oricăror denaturări sau dezechilibre ale pieței.



Amendamentul		19
Propunere de regulament
Considerentul 8 c (nou)
	

	Textul propus de Comisie
	Amendamentul

	
	(8c)	Prezentul regulament constituie un răspuns urgent la o situație excepțională și volatilă și poate avea consecințe de mare amploare. Prin urmare, aplicarea acestuia ar trebui să fie limitată. Un prim raport de evaluare privind impactul prezentului regulament asupra industriei Uniunii și asupra producătorilor de produse pescărești și produse agricole, precum și asupra consumatorilor, ar trebui să fie publicat până la ... [șase luni de la data intrării sale în vigoare]. Până la ... [șase luni înainte de data la care se încheie aplicarea prezentului regulament], Comisia ar trebui să prezinte o evaluare cuprinzătoare suplimentară a impactului, însoțită de o propunere legislativă de prelungire a duratei aplicării prezentului regulament. Respectiva evaluare a impactului ar trebui să stabilească, printre altele, dacă prezentul regulament a cauzat prejudicii și dezechilibre în anumite sectoare, inclusiv referitor la prețuri, modul în care s-au modificat tiparele comerciale ale Uniunii ca urmare a comerțului dintre Uniune și Statele Unite, precum și impactul prezentului regulament asupra bugetului Uniunii și asupra bugetelor naționale și previziunile privind prezentul regulament, având în vedere reducerea veniturilor colectate din taxele vamale.



Amendamentul		20
Propunere de regulament
Considerentul 8 d (nou)
	

	Textul propus de Comisie
	Amendamentul

	
	(8d)	Parlamentul European și Consiliul ar trebui să fie informate complet, periodic și în timp util despre evoluțiile relevante în aplicarea prezentului regulament și ar trebui să fie consultate așa cum se cuvine pe parcursul întregului proces.



Amendamentul		21
Propunere de regulament
Considerentul 9 
	

	Textul propus de Comisie
	Amendamentul

	(9)	Având în vedere importanța evitării unei perturbări a relațiilor comerciale și de investiții dintre Uniune și Statele Unite, prezentul regulament ar trebui să intre în vigoare în ziua următoare datei publicării sale. 
	(9)	Având în vedere importanța evitării unei perturbări a relațiilor comerciale și de investiții dintre Uniune și Statele Unite, prezentul regulament ar trebui să intre în vigoare în ziua următoare datei publicării sale. Totuși, după pronunțarea hotărârii Curții Supreme a SUA privind folosirea Legii privind competențele economice în caz de urgență internațională pentru a impune taxe vamale de bază partenerilor comerciali ai Statelor Unite, după modificările nivelurilor tarifare pentru anumite produse din Uniune care depășesc plafoanele convenite în declarația comună și după lansarea unei noi anchete în temeiul articolului 301 și desfășurarea unei anchete în curs în temeiul articolului 232 și după posibilitatea de a recurge la orice alt temei juridic, împreună cu incertitudinea comercială actuală, este necesar să se prevadă că preferințele tarifare și contingentele tarifare acordate de Uniune produselor originare din Statele Unite care intră sub incidența prezentului regulament încep să se aplice numai de la data stabilită printr-un act delegat, atunci când sunt îndeplinite condițiile prevăzute în prezentul regulament.



Amendamentul		22
Propunere de regulament
Considerentul 9 a (nou)

	

	Textul propus de Comisie
	Amendamentul

	
	(9a)	Implicațiile prezentului regulament asupra bugetului Uniunii au fost evaluate+ în temeiul articolului 310 alineatul (4) din Tratatul privind funcționarea Uniunii Europene. Pentru punerea sa în aplicare ar trebui să se asigure suficiente resurse financiare și umane, luând în considerare impactul finanțării asupra altor programe sau politici ale Uniunii și asigurând compatibilitatea acesteia cu cadrul financiar multianual, cu sistemul de resurse proprii și cu acordul interinstituțional corespunzător, precum și cu principiile bugetare prevăzute în Regulamentul (UE, Euratom) 2024/2509 al Parlamentului European și al Consiliului[1].

	
	____________________

	
	+ A se vedea: Evaluarea bugetară a Comisiei pentru bugete a Parlamentului European din 11 decembrie 2025 referitoare la propunerea de regulament al Parlamentului European și al Consiliului privind ajustarea taxelor vamale la importul anumitor mărfuri originare din Statele Unite ale Americii și deschiderea unor contingente tarifare pentru importurile anumitor mărfuri originare din Statele Unite ale Americii (COM(2025)0471).

	
	[1] Regulamentul (UE, Euratom) 2024/2509 al Parlamentului European și al Consiliului din 23 septembrie 2024 privind normele financiare aplicabile bugetului general al Uniunii (JO L, 2024/2509, 26.9.2024, ELI: http://data.europa.eu/eli/reg/2024/2509/oj).



Amendamentul		23
Propunere de regulament
Articolul 1 – titlu
	

	Textul propus de Comisie
	Amendamentul

	Ajustarea taxelor vamale
	Suspendarea taxelor vamale



Amendamentul		24
Propunere de regulament
Articolul 1 – alineatul 1
	

	Textul propus de Comisie
	Amendamentul

	1.	Taxele vamale aplicabile din Tariful vamal comun la importurile în Uniune ale mărfurilor clasificate la codurile din Nomenclatura combinată (NC) enumerate în anexa I și provenite din Statele Unite sunt de 0 %.
	1.	Taxele vamale aplicabile din Tariful vamal comun la importurile în Uniune ale mărfurilor clasificate la codurile din Nomenclatura combinată (NC) enumerate în anexa I și provenite din Statele Unite sunt suspendate.



Amendamentul		25
Propunere de regulament
Articolul 1 – alineatul 2 a (nou)
	

	Textul propus de Comisie
	Amendamentul

	
	2a.	Fără a aduce atingere articolului 4b, suspendarea taxelor vamale menționată la alineatele (1) și (2) de la prezentul articol încetează să se aplice de la data încetării aplicării prezentului regulament menționată la articolul 6 al doilea paragraf.



Amendamentul		26
Propunere de regulament
Articolul 3 – titlu
	

	Textul propus de Comisie
	Amendamentul

	Suspendare
	Suspendarea aplicării



Amendamentul		27
Propunere de regulament
Articolul 3 – alineatul 1 – paragraful 1 – partea introductivă
	

	Textul propus de Comisie
	Amendamentul

	Comisia poate adopta un act de punere în aplicare prin care suspendă integral sau parțial aplicarea articolului 1 sau a articolului 2 în următoarele situații:
	Comisia este împuternicită să adopte, în conformitate cu articolul 4d, acte delegate de modificare a anexei I, anexei II sau anexei III la prezentul regulament pentru a suspenda integral sau parțial aplicarea articolului 1 sau a articolului 2, după o examinare bazată pe informații fundamentate colectate din proprie inițiativă sau primite din orice sursă de încredere, inclusiv de la un stat membru, de la Parlamentul European sau de la producători din Uniune, în următoarele circumstanțe:



Amendamentul		28
Propunere de regulament
Articolul 3 – alineatul 1 – paragraful 1 – litera a
	

	Textul propus de Comisie
	Amendamentul

	(a)	în cazul în care Statele Unite nu pun în aplicare declarația comună sau subminează în alt mod obiectivele urmărite prin declarația comună, subminează accesul operatorilor economici din Uniune la piața Statelor Unite sau perturbă în alt mod relațiile comerciale și de investiții dintre Uniune și Statele Unite;
	(a)	în cazul în care Statele Unite nu pun în aplicare declarația comună sau subminează în alt mod obiectivele de îmbunătățire a relațiilor comerciale și de investiții dintre Uniune și Statele Unite și obiectivele de a promova un comerț reciproc, corect și echilibrat urmărite prin declarația comună sau subminează accesul operatorilor economici din Uniune la piața Statelor Unite discriminează sau atacă operatorii economici din Uniune care urmează să desfășoare activități în Statele Unite sau fac deja acest lucru sau perturbă în alt mod relațiile comerciale și de investiții dintre Uniune și Statele Unite;



Amendamentul		29
Propunere de regulament
Articolul 3 – alineatul 1 – paragraful 1 – litera a a (nouă)
	

	Textul propus de Comisie
	Amendamentul

	
	(aa)	în cazul în care Statele Unite impun tarife suplimentare care depășesc plafonul tarifar de 15 % pentru mărfurile importate din Uniune sau în orice alt mod majorează ori impun noi taxe vamale sau alte taxe, impozite sau redevențe pentru mărfurile din Uniune, în timp ce condițiile declarației comune se aplică în continuare, sau modifică clasificarea produselor pentru a determina creșterea nivelului tarifar;



Amendamentul		30
Propunere de regulament
Articolul 3 – alineatul 1 – paragraful 1 – litera b
	

	Textul propus de Comisie
	Amendamentul

	(b)	în cazul în care există suficiente indicii că Statele Unite vor acționa în modul menționat la litera (a) în viitor;
	(b)	în cazul în care există suficiente indicii că Statele Unite vor acționa în modul menționat la litera (a) sau la litera (aa) în viitor;



Amendamentul		31
Propunere de regulament
Articolul 3 – alineatul 1 – paragraful 1 – litera c
	

	Textul propus de Comisie
	Amendamentul

	(c)	în cazul în care ajustarea taxelor vamale menționate la articolul 1 sau deschiderea contingentelor tarifare menționate la articolul 2 duce la importul unei mărfi originare din Statele Unite în cantități atât de mari, în termeni absoluți sau în raport cu producția internă și în astfel de condiții încât cauzează sau riscă să cauzeze un prejudiciu grav industriei interne a Uniunii;
	eliminat



Amendamentul		32
Propunere de regulament
Articolul 3 – alineatul 1 – paragraful 1 – litera d
	

	Textul propus de Comisie
	Amendamentul

	(d)	în cazul în care a avut loc o modificare a circumstanțelor obiective în raport cu cele existente la momentul emiterii declarației comune.
	(d)	în cazul în care a avut loc o modificare a circumstanțelor obiective în raport cu cele existente la momentul emiterii declarației comune, în special în ceea ce privește încălcările grave ale drepturilor omului, ale principiilor fundamentale ale democrației și ale statului de drept, precum și amenințările la adresa intereselor esențiale de securitate ale Uniunii sau ale statelor sale membre, inclusiv a integrității lor teritoriale și a dimensiunii lor economice, precum și la adresa politicilor lor externe și de apărare.



Amendamentul		33
Propunere de regulament
Articolul 3 – alineatul 1 – paragraful 2
	

	Textul propus de Comisie
	Amendamentul

	Actul de punere în aplicare respectiv se adoptă în conformitate cu procedura de examinare menționată la articolul 4 alineatul (2).
	În cazul în care Comisia suspendă parțial aplicarea articolului 1 sau a articolului 2, aceasta modifică anexa I, anexa II sau anexa III, modificând taxele vamale aplicabile, contingentele tarifare sau, respectiv, gama mărfurilor vizate.



Amendamentul		34
Propunere de regulament
Articolul 3 – alineatul 1 a (nou)
	

	Textul propus de Comisie
	Amendamentul

	
	1a.	Fără a aduce atingere Regulamentului (UE) 2023/2675 al Parlamentului European și al Consiliului, în cazul în care Statele Unite aplică sau amenință să aplice taxe suplimentare sau orice altă măsură care influențează comerțul sau investițiile pentru a preveni sau obține încetarea aplicării, modificarea sau adoptarea unui anumit act de către Uniune sau de către un stat membru, intervenind astfel în opțiunile suverane legitime ale Uniunii sau ale unui stat membru, Comisia efectuează, după caz, o examinare pe baza unor informații fundamentate colectate din proprie inițiativă sau primite din orice sursă fiabilă, inclusiv de la un stat membru, de la Parlamentul European sau de la producători din Uniune. În cazul în care în urma examinării se ajunge la această concluzie, Comisia este împuternicită să adopte, în conformitate cu articolul 4d, acte delegate de modificare a anexei I, a anexei II sau a anexei III la prezentul regulament pentru a suspenda integral sau parțial aplicarea articolului 1 au a articolului 2 din prezentul regulament.



Amendamentul		35
Propunere de regulament
Articolul 3 – alineatul 1 b (nou)
	

	Textul propus de Comisie
	Amendamentul

	
	1b.	Dacă, în cazul unei schimbări bruște a circumstanțelor în raport cu cele existente la momentul emiterii declarației comune, care afectează grav interesele esențiale de securitate ale Uniunii sau ale statelor sale membre, printre care și integritatea lor teritorială și dimensiunea lor economică, motive imperioase de urgență impun acest lucru, actelor delegate adoptate în temeiul prezentului articol li se aplică procedura prevăzută la articolul 4e.



Amendamentul		36
Propunere de regulament
Articolul 3 – alineatul 2
	

	Textul propus de Comisie
	Amendamentul

	2.	Actul de punere în aplicare menționat la alineatul (1) se aplică atât timp cât circumstanțele menționate la alineatul (1) persistă.
	2.	Actele delegate menționate la alineatele (1), (1a) și (1b) de la prezentul articol se aplică atât timp cât persistă circumstanțele menționate la alineatele (1), (1a) și, respectiv, (1b) de la prezentul articol și, în orice caz, nu mai târziu de data încetării aplicării prezentului regulament menționată la articolul 6 al doilea paragraf. În cazul în care Comisia constată că motivele care justifică suspendarea nu se mai aplică, aceasta este împuternicită să adopte acte delegate, în conformitate cu articolul 4d pentru a modifica anexa I, anexa II sau anexa III la prezentul regulament în vederea restabilirii aplicării articolului 1 sau a articolului 2, sau, în cazul menționat la alineatul (1) al doilea paragraf de la prezentul articol, în vederea restabilirii taxelor vamale aplicabile inițial, a contingentelor tarifare sau a gamei produselor menționate în anexa I, în anexa II sau, respectiv, în anexa III.



Amendamentul		37
Propunere de regulament
Articolul 4
	

	Textul propus de Comisie
	Amendamentul

	Articolul 4
	eliminat

	Procedura comitetului
	

	1.	Comisia este asistată de Comitetul privind barierele în calea comerțului instituit prin articolul 7 din Regulamentul (UE) nr. 2015/1843 al Parlamentului European și al Consiliului5.
	

	2.	În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
	

	_________________
	

	5 Regulamentul (UE) 2015/1843 al Parlamentului European și al Consiliului din 6 octombrie 2015 privind adoptarea procedurilor Uniunii în domeniul politicii comerciale comune în vederea asigurării exercitării de către Uniune a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (text codificat) (JO L 272, ELI: http://data.europa.eu/eli/reg/2015/1843/oj).
	



Amendamentul		38
Propunere de regulament
Articolul 4 a (nou)
	

	Textul propus de Comisie
	Amendamentul

	
	Articolul 4a

	
	Mecanismul de salvgardare

	
	1.	Comisia monitorizează periodic impactul prezentului regulament asupra piețelor Uniunii. Comisia este împuternicită să adopte, în conformitate cu articolul 4d, acte delegate de modificare a anexei I, a anexei II sau a anexei III la prezentul regulament pentru a suspenda temporar, total sau parțial, aplicarea articolului 1 sau a articolului 2, după o examinare bazată pe informații fundamentate colectate din proprie inițiativă sau primite din orice sursă de încredere, inclusiv de la un stat membru, de la Parlamentul European sau de la producători din Uniune, atunci când aplicarea articolului 1 sau a articolului 2 are ca rezultat importul unei mărfi originare din Statele Unite în cantități atât de mari, în termeni absoluți sau în raport cu producția internă, și în astfel de condiții încât aduce sau amenință să aducă un prejudiciu grav industriei Uniunii.

	
	2.	Fără a aduce atingere alineatului (1), în lipsa unor indicații contrare, Comisia tratează, de regulă, o creștere de peste 10 % de la un an la altul a volumului importurilor unei mărfi vizate de anexa I, anexa II sau anexa III ca pe dovadă prima facie a unui prejudiciu grav adus industriei Uniunii sau a amenințării de a aduce un prejudiciu grav industriei Uniunii. În cazul în care se înregistrează o astfel de creștere a volumului importurilor, Comisia inițiază fără întârziere o examinare pentru a stabili dacă creșterea volumului importurilor aduce sau amenință să aducă un prejudiciu grav industriei Uniunii. Examinarea se încheie în termen de trei luni de la inițiere. În cazul în care în urma examinării se ajunge la concluzia că creșterea volumului importurilor aduce sau amenință să aducă un prejudiciu grav industriei Uniunii, Comisia adoptă un act delegat în conformitate cu articolul 4d.

	
	3.	La adoptarea unui act delegat menționat la alineatul (1) sau la alineatul (2), Comisia:

	
	(a)	în ceea ce privește mărfurile care intră sub incidența anexelor I și II: modifică anexa I sau anexa II în consecință în vederea suspendării aplicării preferințelor tarifare menționate la articolul 1 pentru importurile mărfurilor în cauză; sau

	
	(b)	în ceea ce privește mărfurile care intră sub incidența anexei III: modifică anexa III în consecință în vederea suspendării aplicării contingentului tarifar deschis pentru marfa în cauză.

	
	4.	Actele delegate menționate la alineatul (3) de la prezentul articol se aplică până la data încetării aplicării prezentului regulament menționată la articolul 6 al doilea paragraf. În cazul în care Comisia constată că motivele care justifică suspendarea nu mai sunt valabile, aceasta este împuternicită să adopte acte delegate, în conformitate cu articolul 4d, pentru a modifica anexa I, anexa II sau, respectiv, anexa III la prezentul regulament în vederea restabilirii aplicării articolului 1 sau a articolului 2.

	
	5.	În sensul prezentului articol, „industrie a Uniunii” înseamnă totalitatea producătorilor de produse similare sau direct concurente din Uniune, care își desfășoară activitatea pe teritoriul Uniunii, sau producătorii din Uniune ale căror producții colective de produse similare sau direct concurente constituie în mod obișnuit peste 50 % și, în circumstanțe excepționale, nu mai puțin de 25 % din producția totală a acestui tip de produs. Termenul „producători din Uniune” include producătorii de mărfuri industriale din Uniune, precum și producătorii de produse pescărești și produse agricole din Uniune care intră sub incidența prezentului regulament.



Amendamentul		39
Propunere de regulament
Articolul 4 b (nou)
	

	Textul propus de Comisie
	Amendamentul

	
	Articolul 4b

	
	Dispoziții specifice privind oțelul, aluminiul și produsele derivate din acestea

	
	1.	Pentru categoriile de mărfuri menționate la alineatul (2) de la prezentul articol, suspendarea taxelor vamale menționată la articolul 1 alineatul (1) încetează să se aplice după șase luni de la data la care încep să se aplice articolele 1, 2, 3, 4a și 4b, menționată la articolul 6 al treilea paragraf.

	
	2.	Categoriile de mărfuri în cauză sunt următoarele:

	
	(a)	mărfurile încadrate la codul 72 din Nomenclatura combinată;

	
	(b)	mărfurile încadrate la codul 73 din Nomenclatura combinată;

	
	(c)	mărfurile încadrate la codul 76 din Nomenclatura combinată.

	
	3.	În cazul în care înainte de data încetării aplicării menționată la alineatul (1) de la prezentul articol, Statele Unite își reduc la maximum 15 %, incluzând taxa SUA bazată pe clauza națiunii celei mai favorizate, taxele aplicate produselor originare din Uniune cu un conținut de oțel și aluminiu de peste 50 %, Comisia este împuternicită să adopte, în conformitate cu articolul 4d, un act delegat prin care să amâne data încetării aplicării menționată la alineatul (1) din prezentul articol până cel târziu la data încetării aplicării prezentului regulament menționată la articolul 6 al doilea paragraf.

	
	Comisia nu adoptă astfel de acte delegate atât timp cât persistă oricare dintre circumstanțele în care se suspendă aplicarea, menționate la articolul 3 alineatul (1) sau (1a).



Amendamentul		40
Propunere de regulament
Articolul 4 c (nou)
	

	Textul propus de Comisie
	Amendamentul

	
	Articolul 4c

	
	Stabilirea datei de începere a aplicării

	
	1.	Comisia adoptă, în conformitate cu articolul 4d, un act delegat de modificare a articolului 6 al treilea paragraf, pentru a stabili data de la care se aplică articolele 1, 2, 3, 4a și 4b. Comisia adoptă un astfel de act delegat atunci când și numai dacă sunt întrunite în mod cumulativ condițiile următoare:

	
	(a)	Statele Unite aplică un nivel tarifar care nu depășește nivelul tarifar prevăzut de clauza națiunii celei mai favorizate a SUA sau un nivel tarifar de maximum 15 %, incluzând taxa prevăzută de clauza națiunii celei mai favorizate a SUA, pentru mărfurile originare din Uniune;

	
	(b)	Statele Unite aplică numai taxa prevăzută de clauza națiunii celei mai favorizate a SUA următoarelor produse provenind din Uniune: resurse naturale indisponibile, inclusiv plută, toate aeronavele și părțile de aeronave, produse farmaceutice generice și ingredientele acestora, precum și precursori chimici;

	
	(c)	Statele Unite aplică un nivel tarifar de maximum 15%, incluzând taxa prevăzută de clauza națiunii celei mai favorizate a SUA, pentru următoarele mărfuri care provin din Uniune: produse farmaceutice, semiconductori, lemn pentru construcții, automobile și piese auto;

	
	(d)	Statele Unite aplică un nivel tarifar de maximum 15 % produselor cu un conținut de oțel și aluminiu mai mic de 50 %;

	
	În plus, la adoptarea actului delegat menționat la primul paragraf, Comisia apreciază dacă Statele Unite au oferit asigurări formale, clare și precise că s-au îndeplinit condițiile menționate la literele (a)-(d) de la paragraful respectiv și că respectivele condiții vor continua să fie îndeplinite în viitor.

	
	2.	Comisia nu adoptă un act delegat în conformitate cu alineatul (1) primul paragraf de la prezentul articol atât timp cât persistă oricare dintre circumstanțele în care se suspendă aplicarea prezentului regulament, menționate la articolul 3 alineatul (1) sau (1a).



Amendamentul		41
Propunere de regulament
Articolul 4 d (nou)
	

	Textul propus de Comisie
	Amendamentul

	
	Articolul 4d

	
	Exercitarea delegării de competențe

	
	1.	Se conferă Comisiei competența de a adopta acte delegate în condițiile prevăzute la prezentul articol.

	
	2.	Competența de a adopta acte delegate menționată la articolul 3 alineatele (1), (1a) și (2) și la articolele 4c, 4b și 4ba se conferă Comisiei de la ... [data intrării în vigoare a prezentului regulament] până la ... [data încetării aplicării prezentului regulament menționată la articolul 6 al doilea paragraf].

	
	3.	Delegarea de competențe menționată la articolul 3 alineatele (1), (1a) și (2) și la articolele 4a, 4b și 4c poate fi revocată în orice moment de către Parlamentul European sau de către Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare.

	
	4.	Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare.

	
	5.	De îndată ce adoptă un act delegat, Comisia îl notifică simultan Parlamentului European și Consiliului.

	
	6.	Un act delegat adoptat în temeiul articolului 3 alineatele (1), (1a) și (2) și al articolelor 4a, 4b și 4c intră în vigoare numai în cazul în care nici Parlamentul European și nici Consiliul nu au formulat obiecții în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecții. Respectivul termen se prelungește cu două luni la inițiativa Parlamentului European sau a Consiliului.




Amendamentul		42
Propunere de regulament
Articolul 4 e (nou)
	

	Textul propus de Comisie
	Amendamentul

	
	Articolul 4e

	
	Procedura de urgență

	
	1.	Actele delegate adoptate în temeiul prezentului articol intră în vigoare imediat și se aplică atât timp cât nu se formulează nicio obiecție în conformitate cu alineatul (2). Notificarea unui act delegat transmisă Parlamentului European și Consiliului prezintă motivele pentru care s-a recurs la procedura de urgență.

	
	2.	Atât Parlamentul European, cât și Consiliul pot formula obiecții cu privire la un act delegat în conformitate cu procedura menționată la articolul 4d alineatul (6). În acest caz, Comisia abrogă actul imediat ce Parlamentul European sau Consiliul își notifică decizia de a formula obiecții.



Amendamentul		43
Propunere de regulament
Articolul 5 a (nou)
	

	Textul propus de Comisie
	Amendamentul

	
	Articolul 5a

	
	Evaluare și raportare

	
	1.	Până la ... [șase luni de la data intrării în vigoare a prezentului regulament], Comisia efectuează o evaluare a impactului prezentului regulament asupra situației economice și securității. Evaluarea impactului examinează:

	
	(a)	impactul aplicării prezentului regulament asupra tuturor importurilor și exporturilor între Uniune și Statele Unite; și

	
	(b)	modificările fluxurilor comerciale și efectele distributive între statele membre și între sectoare.

	
	2.	Până la ... [șase luni înainte de data la care încetează să se aplice prezentul regulament], Comisia prezintă o evaluare suplimentară și cuprinzătoare a impactului. Respectiva evaluare a impactului examinează, printre altele:

	
	(a)	impactul aplicării prezentului regulament asupra tuturor importurilor și exporturilor între Uniune și Statele Unite;

	
	(b)	modificările fluxurilor comerciale și efectele distributive între statele membre și între sectoare;

	
	(c)	eventualele efecte netarifare identificate, relevante pentru piața internă și pentru consumatori;

	
	(d)	efectele asupra competitivității, asupra producătorilor din Uniune, inclusiv asupra producătorilor de produse agroalimentare din Uniune, și asupra IMM-urilor;

	
	(e)	evoluția aspectelor politice ale relațiilor comerciale și de investiții dintre Uniune și Statele Unite de la intrarea în vigoare a prezentului regulament;

	
	(f)	nivelul progreselor înregistrate în negocierile dintre Uniune și Statele Unite în vederea îndeplinirii angajamentelor incluse în declarația comună, inclusiv în ceea ce privește punerea în aplicare a angajamentelor respective;

	
	(g)	faptul dacă regulamentul a creat prejudicii și dezechilibre în anumite sectoare, inclusiv în ceea ce privește prețurile;

	
	(h)	modul în care s-au schimbat practicile comerciale ale Uniunii în ceea ce privește comerțul cu țările terțe ca urmare a politicii comerciale a Statelor Unite și a acordurilor bilaterale dintre Statele Unite și țările terțe;

	
	(i)	impactul și perspectiva prezentului regulament asupra bugetului Uniunii și asupra bugetelor naționale, având în vedere reducerea veniturilor tarifare colectate;

	
	(j)	implicațiile pentru interesele de securitate și politica externă ale Uniunii, inclusiv calitatea de membru al OMC;

	
	(k)	costurile sarcinii de reglementare care decurge din respectarea tarifelor Statelor Unite, inclusiv în ceea ce privește taxele prevăzute în secțiunea 232.

	
	Comisia pune la dispoziția publicului datele și metodologia care stau la baza evaluărilor sale de impact.

	
	Dacă este cazul, evaluarea impactului menționată la primul paragraf este însoțită de o propunere legislativă privind prelungirea aplicării prezentului regulament. În acest caz, evaluarea impactului analizează toate motivele unei astfel de prelungiri, inclusiv în ceea ce privește interesele de securitate ale Uniunii și ale statelor sale membre.

	
	3.	Comisia informează periodic Parlamentul European și Consiliul, în fiecare etapă și în timp util, cu privire la evoluțiile relevante în aplicarea prezentului regulament. Având în vedere informațiile primite, Parlamentul European sau Consiliul poate invita Comisia, dacă este cazul, la un schimb de opinii.



Amendamentul		44
Propunere de regulament
Articolul 6 – titlu
	

	Textul propus de Comisie
	Amendamentul

	Intrarea în vigoare
	Intrarea în vigoare și aplicarea



Amendamentul		45
Propunere de regulament
Articolul 6 – paragraful 1 a (nou)
	

	Textul propus de Comisie
	Amendamentul

	
	Se aplică de la ... [data intrării în vigoare a prezentului regulament] până la 31 martie 2028.



Amendamentul		46
Propunere de regulament
Articolul 6 – paragraful 1 b (nou)
	

	Textul propus de Comisie
	Amendamentul

	
	Cu toate acestea, articolele 1, 2, 3, 4a și 4b se aplică numai de la data stabilită printr-un act delegat adoptat în conformitate cu articolul 4c.

